આજે વિશ્વના પત્રકારત્વમાં બીબીસીનું નામ ગૌરવભેર લેવામાં આવે છે, બ્રીટીશ બ્રોડકાસ્ટીંગ સર્વિસને ચલાવવામાં માટે બ્રીટીનની સરકાર પૈસા આપે છે અને છતાં બીબીસીએ અનેક વખત બ્રીટનની સરકારની પણ ટીકા કરી છે અને તેમની વિરૂધ્ધ પણ સમાચાર પ્રસારિત કર્યા છે. આવુ આપણા દેશમાં શકય નથી. પ્રસારભારતીનો કાયદો આવ્યો, પણ હજી દુરદર્શન કે આકાશાવાણી કેન્દ્ર સરકારની ટીકા કરી શકે તેવી માનસીક સ્વાયત્તા સરકાર આપતી નથી અને તેમાં કામ કરતા પત્રકારો અથવા અધિકારીઓ તેવી સ્વાયત્તા લેવા પણ માગતા નથી. પત્રકારનું કામ જ લડવાનું છે, અને તેમાં પણ બીજાના અધિકારો માટે, પણ ક્રમશઃ તેણે લડવાનું છોડી દીધુ છે, જે માલિકો છે તેઓ પત્રકાર નથી અને તેમને પત્રકારત્વ સાથે સંબંધ નથી, જે કોઈ પૈસાપાત્ર વ્યકિત કાપડની દુકાન ખોલે, કોઈ રેસ્ટોરન્ટ ચલાવે અને કોઈ મોલ ખોલે તેમ તેમણે ટીવી અને અખબાર શરૂ કર્યા છે.